CELEX: 62008TN0427
Language: ro
Date: 2008-09-24 00:00:00
Title: Cauza T-427/08: Acțiune introdusă la 24 septembrie 2008 — CEAHR/Comisia Comunităților Europene

6.12.2008   
            
            
               RO
            
            
               Jurnalul Oficial al Uniunii Europene
            
            
               C 313/44
            
         Acțiune introdusă la 24 septembrie 2008 — CEAHR/Comisia Comunităților Europene
   (Cauza T-427/08)
   (2008/C 313/80)
   Limba de procedură: engleza
   Părțile
   
      Reclamantă: Confédération Européenne des Associations d'Horlogers-Réparateurs (CEAHR) (Bruxelles, Belgia) (reprezentant: P. Mathijsen, lawyer)
   
      Pârâtă: Comisia Comunităților Europene
   Concluziile reclamantei
   
               —
            
            
               Anularea Deciziei SG Greffe (2008) D/204448 a Comisiei din 10 iulie 2008;
            
         
               —
            
            
               obligarea Comisiei la plata cheltuielilor de judecată.
            
         Motivele și principalele argumente
   În prezenta cauză, reclamanta solicită anularea Deciziei SG Greffe (2008) D/204448 a Comisiei din 10 iulie 2008 prin care Comisia a respins, pentru lipsa unui interes comunitar, plângerea reclamantei referitoare la pretinse încălcări ale articolelor 81 și 82 CE de către producătorii de ceasuri, rezultând din refuzul acestora de a furniza piese de schimb ceasornicarilor independenți [cauza C(2008)3600].
   În susținerea pretențiilor sale, reclamanta susține că Comisia a încălcat tratatul prin denaturarea plângerii sale și, în acest fel, prin întemeierea deciziei pe fapte inexacte din punct de vedere material.
   În plus, potrivit reclamantei, Comisia a comis erori de drept și a încălcat articolele 81 și 82 CE prin aceea că a decis că fabricanții de ceasuri vizați de plângere nu dețineau o poziție dominantă și că refuzul acestora de a vinde piese de schimb în afara sistemului de distribuție selectivă nu întrunește elementele constitutive ale unui abuz de poziția dominantă a acestora. De asemenea, reclamanta contestă concluziile Comisiei potrivit cărora nu existau acorduri sau practici concertate între fabricanții de ceasuri.
   Potrivit susținerilor reclamantei, Comisia a abuzat de puterea sa atunci când a folosit argumentul lipsei unui interes comunitar după ce, în prealabil, a investigat timp de patru ani plângerea reclamantei.
   Mai mult, reclamanta pretinde că Comisia nu și-a motivat decizia, încălcând astfel articolul 253 CE.
   În sfârșit, reclamanta consideră că Comisia a încălcat principiul imparțialității cu ocazia investigării plângerii sale.